Diari Oficial de la Generalitat Valenciana


Sumari del DOGV 8904, del 14-09-2020 (2020/7117)

RESOLUCIÓ de 26 d'agost de 2020, de la Direcció General de Medi Natural i d'Avaluació Ambiental, per la qual s'ordena la publicació de l'informe ambiental i territorial estratègic corresponent a l'expedient 56/1470-DYJ Guardamar del Segura.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8904

Data del DOGV
:   14-09-2020

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2020/7117


Data del document
:   26-08-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Guardamar del Segura
    * pla d'urbanisme

RESOLUCIÓ de 26 d'agost de 2020, de la Direcció General de Medi Natural i d'Avaluació Ambiental, per la qual s'ordena la publicació de l'informe ambiental i territorial estratègic corresponent a l'expedient 56/2511-NVB Guardamar del Segura. [2020/7117]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, que estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 56/3803-HYL Guardamar del Segura  
  
«Informe ambiental i territorial estratègic  
Tràmit: avaluació ambiental del Pla de mobilitat urbana sostenible  
Promotor: Ajuntament  
Autoritat substantiva: Ajuntament  
Localització: Guardamar del Segura (Alacant)  
Expedient: 56/1369-INA  
  
La Comissió d'Avaluació Ambiental, en sessió del 12 de desembre de 2019, va adoptar l'acord següent:  
Vista la proposta d'informe ambiental i territorial estratègic del Pla de mobilitat urbana sostenible (PMUS) de Guardamar del Segura, en els termes següents:  
  
A) Documentació aportada  
En data 13 de maig de 2019, va tindre entrada en el Servei d'Avaluació Ambiental Estratègica de la Subdirecció General d'Avaluació Ambiental la sol·licitud de l'Ajuntament de Guardamar del Segura per a iniciar el procés d'avaluació ambiental i territorial estratègica del Pla de mobilitat urbana sostenible (PMUS) del seu municipi, acompanyada del seu corresponent document inicial estratègic (DIE).  
La documentació aportada és conforme al que estableix l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
  
B) Planejament vigent  
El planejament vigent en el municipi és un Pla general aprovat definitivament per la Comissió Territorial d'Urbanisme el 20 de novembre de 2006 i publicat en el BOP l'11 de gener de 2007.  
El Pla general de Guardamar del Segura va ser sotmés a avaluació ambiental, i es va emetre en data 2 d'agost de 2002 la Declaració d'Impacte Ambiental (DIA) amb condicionants (exp. 411/5632-ERD).  
  
C) Pla de mobilitat urbana sostenible: objecte i justificació  
Es proposa el Pla de mobilitat urbana sostenible (PMUS) per al municipi de Guardamar del Segura, municipi costaner de la província d'Alacant pertanyent a la comarca del Baix Segura, que dista de la capital provincial 35 km, de superfície 35,58 km² i una població, segons l'BNQ 8718, de 15.058 habitants. S'accedeix al municipi des del nord (Santa Pola) i des del sud (Torrevieja) a través de la carretera N-332, i des de l'oest (Orihuela) a través de la carretera CV-91.  
L'objectiu essencial de totes les propostes que es plantegen en el PMUS del municipi de Guardamar del Segura és avançar cap a una mobilitat sostenible. El PMUS planteja com a objectiu final aconseguir un equilibri entre els diferents modes de transport canviant el repartiment modal del municipi cap a una mobilitat més sostenible en què es prioritzen els modes no motoritzats i s'aposte per un transport públic eficient en detriment del vehicle privat, amb la qual cosa s'aconseguisca que la mobilitat del municipi siga sostenible ambientalment, econòmicament i socialment.  
Els objectius del PMUS s'orienten a través de les directrius següents:  
1. Establir polítiques que potencien el transport públic i el de zero emissions.  
2. Generalitzar la implantació de zones 30 que milloren la seguretat viària.  
3. Recuperar l'espai de la via pública per a vianants i ciclistes.  
4. Suprimir tot tipus de barreres que dificulten la mobilitat per als vianants.  
5. Potenciar l'ús del transport públic introduint millores en la seua gestió.  
6. Facilitar l'intercanvi àgil de persones i mercaderies.  
7. Millorar les operacions de càrrega, distribució i descàrrega de mercaderies.  
8. Apostar pel vehicle elèctric.  
9. Aplicar noves tecnologies per a coordinar i regular els serveis de mobilitat.  
10. Promoure la participació ciutadana en l'elaboració i posterior gestió del PMUS.  
11. Fer campanyes d'informació i conscienciació en hàbits de mobilitat sostenible.  
12. Adaptar la normativa reguladora i disciplinària en matèria de mobilitat sostenible.  
Els problemes quant a mobilitat urbana detectats pel PMUS són els següents:  
1. Configuració orogràfica que cenyeix el creixement urbà entorn de l'eix nord-sud, la qual cosa augmenta la distància dels viatges.  
2. Dispersió dels habitants en el territori perquè hi ha urbanitzacions i nuclis disseminats de població, la qual cosa comporta problemes de rendibilitat i eficiència en el transport públic.  
3. Localització concentrada d'activitats econòmiques i de serveis que generen, així mateix, fluxos concentrats en la mobilitat.  
4. Espai públic dominat pel vehicle privat.  
5. Temporalitat en l'ocupació d'habitatge, la qual cosa genera més trànsit en època estival.  
6. Parc de vehicles antic, amb escassa presència de vehicles elèctrics i sostenibles.  
7. Monopoli total dels desplaçaments en vehicle privat.  
8. Gran dependència funcional amb la ciutat d'Alacant.  
9. Deficient servei interurbà d'autobús i línies urbanes amb poc ús. Parades d'autobús mal situades i poc accessibles.  
10. Deficiències en la intermodalitat transport públic-mobilitat ciclista i per als vianants.  
11. Deficiències en les vies públiques per a l'ús dels vianants (itineraris estrets i amb barreres). Falta de vertebració per als vianants del nucli urbà amb les urbanitzacions i nuclis dispersos.  
12. Falta d'infraestructura ciclista còmoda i segura.  
13. Escassa presència de zones 20 i zones 30.  
14. Inseguretat en entorns escolars.  
15. Considerable ús de la via pública com a zona d'estacionament del vehicle privat. Escàs estacionament reglat. Deficient nombre de places d'estacionament per a motocicletes.  
El repte del PMUS, en l'àmbit urbà, és conjugar de manera equilibrada les necessitats de mobilitat amb la possibilitat d'atendre la problemàtica detallada de la forma més sostenible. El PMUS de Guardamar del Segura proposa les línies estratègiques següents:  
1. Pla sectorial de la circulació i xarxa viària.  
2. Pla sectorial d'estacionament.  
3. Pla sectorial de mobilitat per als vianants i PMR.  
4. Pla sectorial per a la mobilitat ciclista.  
5. Pla sectorial del transport públic.  
6. Foment de l'ús del vehicle elèctric.  
7. Incorporació de vehicles de mobilitat personal (VMP).  
8. Distribució urbana de mercaderies (DUM).  
  
D) Característiques del pla de mobilitat urbana sostenible  
D.1. Àmbit de la proposta  
Les actuacions proposades pel PMUS de Guardamar del Segura se circumscriu al terme municipal, de 35,58 km² i una població de 15.936 habitants censats, que poden incrementar-se fins a un 400 % en època estival, la qual cosa equival aproximadament a 60.000 persones.  
D.2. Estudi d'alternatives  
El DIE presenta 4 alternatives, denominades escenaris en el document, i la seua valoració parteix de l'avaluació de les emissions de contaminants a l'atmosfera i del consum d'energia de la situació actual.  
1. Escenari 0. Tendencial do nothing. Implica no adoptar les mesures del PMUS. L'absència de planificació de la mobilitat municipal implica la falta de mesures per a millorar l'accessibilitat i fomentar la mobilitat per als vianants i ciclistes, la qual cosa comporta l'ús dominant del vehicle privat en trajectes urbans de curt recorregut.  
En aquest escenari es diferencia entre un creixement vegetatiu de la població (cas A) i un creixement tenint en compte el desenvolupament urbanístic que preveu el PGOU de Guardamar del Segura (cas B).  
2. Escenari 1. Planificació accessible. Preveu únicament la millora de la mobilitat per als vianants i ciclistes, sota la hipòtesi d'uns augments del 6 % per a cada modalitat, respecte dels viatges totals realitzats en el municipi. Sota aquest criteri, estudia la previsió d'emissions de gasos i consum d'energia en l'àmbit municipal, i conclou que la presència del vehicle privat en l'espai públic és majoritària, no es fomenta el transport públic ni es persuadeix de l'ús del vehicle privat.  
En aquest escenari es prioritzen els modes no motoritzats i la possible evolució fins a l'any horitzó amb l'aplicació de les línies estratègiques 1, 2, 3 i 4 del PMUS.  
3. Escenari 2. La innovació tecnològica revoluciona la mobilitat. Aquest escenari preveu un augment del vehicle privat i del transport públic elèctric, un 20 % i un 50 %, respectivament. Sota aquesta hipòtesi, s'espera la reducció de les emissions de soroll, de gasos contaminants i del consum energètic, amb la qual cosa s'obrin possibilitats a l'ús d'energies netes. No obstant això, es mantindrà l'ocupació del viari pel vehicle motoritzat, que desincentivarà l'ús de modes blans de mobilitat.  
El present escenari representa l'aplicació de les línies estratègiques 6 i 7 del PMUS.  
4. Escenari 3. Transitori o responsable (desplegament del PMUS). Escenari que es pretén aconseguir en aplicar les mesures que es recullen en les línies estratègiques del PMUS. Els efectes esperats sobre la mobilitat seran:  
- La disminució de vehicles de combustió i la substitució d'aquests per vehicles elèctrics, amb la qual cosa es disminuirà la contaminació atmosfèrica, el soroll i el consum energètic, i possibilitarà la introducció d'energies netes.  
- Augment de la mobilitat no motoritzada gràcies a mesures de jerarquització del viari, conversió en zona de vianants i creació d'itineraris per als vianants i ciclistes.  
- Disminució dels vehicles pesants en el municipi i millora de distribució de mercaderies, que augmentaran la fluïdesa del trànsit.  
- Disminució dels desplaçaments en vehicle privat conseqüència de la millora del transport públic.  
D.3. Característiques de la proposta  
El PMUS es desenvoluparà a diferents escales, atenent les competències en matèria de mobilitat municipals i autonòmiques, garantint-ne la integració amb plans de caràcter supramunicipal que marquen l'estratègia territorial i de transport en l'àmbit provincial.  
Ateses les línies estratègiques, es proposen 8 plans sectorials d'actuació, amb 24 mesures concretes de diferent prioritat (alta, mitjana i baixa) i diferents terminis d'implantació:  
- Curt termini entre 0 - 2 anys, horitzó temporal 2021.  
- Mig termini entre 2 - 4 anys, horitzó temporal 2023.  
- Llarg termini entre 4 - 10 anys, horitzó temporal 2029.  
1. Pla sectorial de la circulació i xarxa viària.  
1.1. Definició d'una jerarquització viària.  
1.2. Creació de la via 30.  
1.3. Creació de la zona 30.  
2. Pla sectorial d'estacionament.  
2.1. Ampliació i modificació de la zona d'estacionament regulat.  
  
2.2. Creació d'aparcaments dissuasius.  
2.3. Actuacions de vigilància i control.  
3. Pla sectorial de mobilitat per als vianants i PMR.  
3.1. Creació d'una xarxa d'itineraris per als vianants.  
3.2. Creació d'itineraris escolars segurs.  
4. Pla sectorial per a la mobilitat ciclista.  
4.1. Creació d'una xarxa d'itineraris ciclistes i infraestructures d'estacionament.  
4.2. Impuls de la mobilitat cap al treball «Al treball amb bici».  
4.3. Creació d'itineraris ciclistes escolars segurs «BiciBus».  
5. Pla sectorial del transport públic.  
5.1. Estudi d'un sistema d'explotació mixt per al transport públic.  
  
5.2. Implantació d'un sistema públic de bicicleta.  
5.3. Promoció d'un servei de taxi eficient.  
5.4. Promoció de la intermodalitat.  
6. Foment de l'ús del vehicle elèctric.  
6.1. Normalització de l'ús del vehicle elèctric.  
6.2. Avantatges en la gestió del vehicle elèctric.  
6.3. Afavorir la renovació tecnològica.  
7. Incorporació de vehicles de mobilitat personal (VMP).  
7.1. Desplegament de la normativa específica per a la regulació de VMP al municipi.  
7.2. Propostes de VMP al treball.  
8. Distribució urbana de mercaderies (DUM).  
8.1. Definició de mesures reguladores de logística urbana.  
8.2. Promoció de l'ús de vehicles innovadors i ecològics.  
8.3. Creació de zones d'estacionament i C/D amb senyalització variable.  
  
El PMUS estableix que, del total de les 23 mesures, 41 tindran prioritat alta, 13 mitjana i 1 baixa (ampliació i modificació de la zona d'estacionament regulat).  
D.4. Efectes previsibles del PMUS en el medi ambient  
En l'apartat 5 del document inicial estratègic es realitza, en l'àmbit de terme municipal, el diagnòstic ambiental de la mobilitat, abans de l'aplicació del PMUS de Guardamar del Segura, i s'estudien aspectes relatius a la contaminació atmosfèrica, consum energètic i contaminació acústica.  
En l'apartat 6 del DIE s'analitzen els efectes previsibles sobre el medi ambient i la mobilitat; s'avaluen les mesures del PMUS en funció del seu impacte social, mediambiental i econòmic, i se'n fa una anàlisi quantitativa. L'impacte ambiental derivat de l'aplicació del PMUS serà, per pròpia vocació, positiu i pot preveure els següents efectes sobre aquest:  
- Pacificació i millora de l'eficiència del trànsit rodat.  
- Suposarà la connectivitat i la revaloració de les infraestructures existents i de nova creació per mitjans no motoritzats.  
- Suposarà la dotació d'una jerarquia viària adequada al nucli urbà.  
  
Tot això implicarà com a conseqüència directa una reducció de la demanda energètica del sistema de transport en l'entorn urbà acompanyada de les corresponents reduccions de les emissions atmosfèriques i sonores.  
En l'apartat 7 s'enuncien els plans sectorials i territorials concurrents, amb què s'haurà de coordinar l'aplicació del PMUS de Guardamar del Segura, entre els quals destaquen:  
· Pla general d'ordenació urbana de Guardamar del Segura (PGOU).  
  
· Pla d'acció territorial de la infraestructura verda del litoral (PATIVEL).  
· Pla de mobilitat de l'àrea metropolitana d'Alacant-Elx (PMoMe).  
  
· Pla d'acció territorial del Baix Segura (PAT).  
· Estratègia valenciana contra el canvi climàtic.  
Projectes de servei públic de transport de viatgers per carretera que tinguen parada en el municipi: CV-214 Torrevieja-Alacant i CV-215 Baix Segura.  
  
E) Consultes  
Per part de la Subdirecció General d'Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica, d'acord amb l'article 51.1 de la LOTUP, la documentació aportada s'ha sotmés a consulta a les següents administracions públiques afectades.  
  
Administració pública consultada Consulta Informe  
Direcció General d'Obres Públiques, Transport i Mobilitat:  
Servei de Mobilitat. 18.07.2019 30.09.2019  
Direcció General d'Obres Públiques, Transport i Mobilitat:  
Servei de Planificació. 16.09.2019  
Servei d'Infraestructura Verda i Paisatge 22.10.2019  
Ministeri de Foment. Demarcació de Carreteres de l'Estat a la CV 15.11.2019  
  
  
Els informes rebuts es publicaran en l'adreça: http://www.agroambient.gva.es/es/web/evaluacion-ambiental/seguiment-d-expedients juntament amb l'Informe ambiental i territorial estratègic.  
  
F) Identificació i valoració de possibles efectes sobre el medi ambient  
D'acord amb el que s'ha estipulat en l'article 46.3 de la LOTUP, l'òrgan ambiental i territorial haurà de determinar, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació de l'existència d'efectes significatius sobre el medi ambient, amb la consulta prèvia a les administracions públiques afectades a les quals es refereixen els articles 48.d i 51.1 de la LOTUP.  
Conceptualment, els plans de mobilitat urbana sostenible constitueixen l'instrument adequat per a aconseguir donar resposta a les necessitats de mobilitat de persones i mercaderies en l'àmbit urbà i reduir les repercussions negatives del sistema de transport sobre l'economia, la societat i el medi ambient. Aquesta mobilitat sostenible ha de perseguir, igualment, l'accessibilitat universal, és a dir, facilitar l'accés de la població als béns, serveis i llocs de treball.  
La consecució d'aquests objectius generals es du a terme actuant, fonamentalment, sobre dos àmbits:  
- Un nou equilibri dels modes de transport que aposta, fonamentalment, per aquells amb més eficàcia ambiental i social: transport públic davant del privat i formes de transport no motoritzat. Aconseguir aquest objectiu requereix tant mesures d'estímul cap a les noves formes de transport com mesures dissuasives. Per a això, s'ha d'actuar tant sobre aspectes estructurals (infraestructures necessàries) com de regulació urbanística (tipologia edificatòria, relació espais públics/privats, estàndards d'aparcaments per a diferents formes de transport).  
  
- La planificació urbana i el model de ciutat, per a disminuir la necessitat de mobilitat urbana, tant en necessitat com en longitud de desplaçaments.  
Des del punt de vista ambiental, els PMUS han de contribuir a un ús racional del sòl per a atendre les demandes de mobilitat, al canvi modal prioritzant les formes més sostenibles, la reducció de la necessitat de desplaçaments tant en nombre com en distància que propicie l'adquisició d'hàbits saludables (caminar i desplaçar-se amb bicicleta) que contribuïsca, al seu torn, a la disminució de les emissions originades pel sector transport com són les que es refereixen a emissions de gasos d'efecte d'hivernacle (CO2), les emissions de contaminants que perjudiquen la qualitat de vida dels ciutadans (entre altres, diòxid de nitrogen NO2, compostos orgànics volàtils COV, monòxid de carboni CO, diòxid de sofre SO2, material particulat PM) i les emissions acústiques originades pel trànsit.  
En aquest sentit s'expressa l'article 10.2 de la Llei 6/2011, d'1 d'abril, de la Generalitat, de mobilitat de la Comunitat Valenciana, quan indica que «2. La definició de paràmetres i objectius assenyalats en el punt anterior s'ha d'acompanyar dels indicadors que es consideren pertinents en relació amb el volum total de desplaçaments i el repartiment modal que tenen, així com dels nivells associats de consums energètics, ocupació de l'espai públic, soroll i emissions atmosfèriques, amb la particularització de les d'efecte d'hivernacle. L'evolució d'aquests últims paràmetres tendirà a la seua reducció progressiva d'acord amb els ritmes i límits que s'establisquen reglamentàriament en relació amb el desenvolupament de les polítiques energètiques i ambientals».  
Atenent els criteris anteriors, es fa l'avaluació ambiental estratègica del PMUS de Guardamar del Segura en funció de les propostes realitzades i partint de la consideració, tal com recull la documentació aportada, que les propostes es plantegen en sòl urbà, urbanitzable i no urbanitzable (en camins existents), i sense perjudici de la ulterior incardinació del PMUS amb altres instruments de mobilitat de caràcter supramunicipal.  
  
El PMUS de Guardamar del Segura atén el que, respecte de les competències administratives, estableix l'article 3.2 de la Llei 6/2011, de mobilitat de la Comunitat Valenciana, per la qual cosa l'avaluació ambiental estratègica d'aquest es durà a terme sobre les propostes que siguen de competència municipal.  
1. Pla sectorial de la circulació i xarxa viària. Aquest pla proposa racionalitzar l'ús del vehicle privat i l'adopció de mesures de reordenació, caracterització i classificació de la circulació viària.  
A curt termini (0-2 anys), proposa la millora de la circulació de vehicles de motor i el seu equilibri amb la resta de modes (per als vianants, ciclistes i transport públic). Per a això, es proposen mesures de jerarquització viària, un pla de circulació i actuacions concretes sobre el viari urbà i posada en marxa de zones 30.  
A mitjà termini (2-4 anys), es proposa la priorització de la mobilitat per als vianants i el transport públic, mitjançant l'execució de zones 30 i vies 30.  
2. Pla sectorial d'estacionament. El diagnòstic realitzat pel PMUS ha evidenciat el dèficit d'estacionaments. Es proposen actuacions en les zones de més demanda, encaminades a millorar l'espai existent mitjançant una regulació més pertinent.  
S'hi proposa millorar la intermodalitat comunicant l'estació d'autobusos i la seua parada de taxis amb l'aparcament que hi ha a prop.  
  
A curt termini, es redissenyarà l'estacionament en via pública present en zones 30, i en les vies proposades per al trànsit del transport públic deixant espai per a les noves parades, i es començarà a definir la política per a la creació de pàrquing d'intercanvi modal.  
A mitjà termini, s'haurà d'ampliar la zona d'estacionament regulat, acabar amb el pla d'aparcaments intercanviadors i definir el nombre de places definitives en via pública de les macroilles.  
3. Pla sectorial de mobilitat per als vianants i PMR (persones amb mobilitat reduïda). La importància de la mobilitat per als vianants, juntament amb les deficiències en matèria d'accessibilitat detectades en el diagnòstic del PMUS, condueix a proposar mesures globals que donen resposta a aquesta situació. Aquestes mesures es concreten en l'establiment d'itineraris per als vianants que faciliten la mobilitat dels vianants i PMR cap a les destinacions preferents; actuacions sobre les característiques físiques de calçades i voreres, i plantejament i anàlisi, si és el cas, de possibles àrees per als vianants o zones amb restriccions de la velocitat de circulació.  
Aquestes actuacions es duran a terme en el mínim termini de temps possible i amb prioritat respecte de les altres mesures del PMUS.  
4. Pla sectorial per a la mobilitat ciclista. Es potenciarà la mobilitat ciclista en desplaçaments urbans i interurbans.  
Es proposen actuacions encaminades a completar la xarxa ciclista existent, millorar els carrils bici urbans i interurbans, potenciar la creació de ciclocarrers i dels estacionaments per a bicicletes i la definició d'un pla per a la creació d'un servei de bicicleta pública. Totes aquestes mesures es consideren de prioritat elevada i, per tant, de la mateixa manera que la línia d'actuació 3, s'hauran de considerar en el curt termini.  
5. Pla sectorial del transport públic. A Guardamar del Segura, el transport públic té un important paper vertebrador amb els municipis confrontants i, sobretot, amb Alacant.  
Es plantegen mesures destinades a potenciar-ne l'ús afavorint la velocitat comercial i incrementant el nombre de parades, els itineraris i la freqüència, a més de millorar la informació disponible.  
6. Foment de l'ús del vehicle elèctric. Fomentar l'ús dels vehicles elèctrics, cotxes, motos i bicicletes, mitjançant la creació de mesures que ajuden i proporcionen avantatges a aquests modes enfront dels altres.  
7. Incorporació de vehicles de mobilitat personal (VMP). A causa de l'auge que estan tenint els vehicles de mobilitat personal (com patins, patinets, etc.) es proposa aquesta línia estratègica per a considerar aquests nous modes de transport dins del municipi de Guardamar del Segura i que puguen transitar de manera segura i no siguen un impediment per a la mobilitat d'altres modes de transport.  
8. Distribució urbana de mercaderies (DUM). Es proposen mesures encaminades a facilitar la càrrega i descàrrega de mercaderies i disminuir les infraccions que, sovint, acompanyen aquesta activitat.  
Informes sectorials rebuts  
- L'Informe del Servei de Mobilitat, de 30 de setembre de 2019, indica que l'àmbit i contingut del PMUS s'estimen adequats en relació amb les determinacions de la Llei de mobilitat. No obstant això, assenyala una sèrie d'aspectes que s'han d'introduir en el PMUS amb la finalitat de completar-lo i que s'han de remetre a aquest servei, com a òrgan competent en matèria de mobilitat de la Generalitat, per a l'emissió de l'informe previ a l'aprovació del pla per l'Ajuntament de Guardamar del Segura.  
- En data 16 de setembre de 2019, s'emet un informe del Servei de Planificació en el qual assenyala que s'han identificat els estudis necessaris, pel que fa a les competències d'aquest servei (afecció a infraestructures de titularitat autonòmica i xarxa estructural viària) per a la seua consideració en l'elaboració d'aquest.  
Es considera molt positiu, des del punt de vista de millorar la intermodalitat, la proposta de comunicar l'estació d'autobusos i la parada de taxis amb un aparcament pròxim; per la qual cosa s'hauria de proposar la inclusió d'una zona segura d'aparcabicis en la zona de l'aparcament o en la mateixa estació.  
No obstant això, també assenyala que recentment s'han aprovat els projectes de servei públic de transport de viatgers per carretera CV-214 Torrevieja-Alacant i CV-215 Baix Segura, que estableixen les freqüències de pas i la ubicació de les parades en els diferents municipis. En cas que les propostes del PMUS afectaren el recorregut d'aquestes línies, s'haurà de comunicar al Servei de Gestió de Transport de la Direcció General d'Obres Públiques, Transports i Mobilitat Sostenible per a procedir a la reubicació de parades o al canvi en els recorreguts, si fora necessari. Qualsevol canvi que afecte la freqüència de pas aprovada en el projecte haurà de ser informat pel servei esmentat.  
  
Respecte de l'adequació de la proposta a la legislació sectorial vigent, s'indica en l'informe que, segons la documentació presentada, el PMUS és compatible amb aquesta.  
- El Servei d'Infraestructura Verda i Paisatge assenyala que, en intervindre sobre la xarxa de comunicacions, s'incidirà sobre la infraestructura verda, per això s'ha de tindre en compte en l'elaboració del pla. S'indiquen els continguts que hauria de tindre aquest capítol dins del PMUS. Així mateix, s'indica que si alguna de les actuacions del PMUS poguera afectar la via del litoral proposada des del Pla d'acció territorial de la infraestructura verda del litoral (PATIVEL), es preveurà el contingut de l'article 17 d'aquest pla, per a la qual cosa es podran proposar alternatives al seu traçat i establir connexions amb altres eixos verds de similars característiques (d'acord amb la Directriu 137 de l'ETCV). Així mateix, s'assenyala la necessitat de redactar un programa de paisatge com a instrument necessari que ha d'acompanyar els projectes per a l'execució d'actuacions en aquest àmbit.  
- La Demarcació de Carreteres de l'Estat a la Comunitat Valenciana informa favorablement amb caràcter vinculant el PMUS de Guardamar del Segura; indica que correspon al Ministeri de Foment, Direcció General de Carreteres atorgar les autoritzacions o els informes favorables, si és el cas, sobre qualsevol obra, instal·lació, actuació, activitat, execució de connexions o modificació de les existents (inclosos accessos) que es pretenguen executar en les zones de protecció de les carreteres de titularitat estatal o fora d'aquestes amb afecció a aquestes.  
  
Valoració  
Tenint en compte l'anterior i analitzades les propostes del PMUS de Guardamar del Segura, s'entén que, en conjunt, aquestes mesures:  
  
1. Col·laboren a un ús més racional de l'espai públic i de les necessitats socials i econòmiques del municipi.  
2. Propicien el canvi modal cap al tipus de transport més sostenible: el desplaçament a peu i amb bicicleta, amb la reducció de consum energètic consegüent.  
3. Desincentiva l'ús del vehicle privat en favor del públic.  
4. Afavoreix, a llarg termini, la reducció dels impactes associats a les formes motoritzades: emissions contaminants, gasos d'efecte d'hivernacle i emissions acústiques.  
A les mesures incloses en cada pla sectorial s'han associat indicadors de seguiment amb la finalitat d'avaluar i quantificar el compliment dels objectius del PMUS, si bé es realitzen les següents consideracions:  
  
- S'ha de concretar el valor inicial dels indicadors i quantificar l'objectiu que es vol aconseguir.  
- Es troben a faltar indicadors de caràcter més ambiental, entre els quals caldria incloure:  
· Aquells que permeteren calcular l'empremta de carboni de la mobilitat en el municipi de Guardamar del Segura (sobre la base de les emissions CO2), aspecte que requeriria l'adopció d'una determinada metodologia de càlcul de l'empremta de carboni en la mobilitat urbana de Guardamar del Segura, i periodicitat en la qual es calcularan els indicadors.  
· Nivell sonor de recepció extern (dB) produït pel trànsit en diferents localitzacions municipals que siguen representatives del model de mobilitat proposat.  
  
G) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
La Llei 21/2013, de 9 de desembre, d'avaluació ambiental, estableix en l'article 6 quins plans i programes, així com les modificacions d'aquests, estan sotmesos a avaluació ambiental estratègica de conformitat amb els procediments que estableix la legislació d'avaluació ambiental. En concordança, l'article 46 de la LOTUP especifica els plans i programes que seran objecte de l'avaluació ambiental i territorial estratègica. En aquest context, l'avaluació ambiental estratègica és aplicable als plans de mobilitat.  
  
H) Proposta d'acord  
Analitzada la proposta del Pla de mobilitat urbana sostenible de Guardamar del Segura, cal considerar que aquesta actuació quedaria emmarcada en l'article 46.3 de la LOTUP per considerar que es tracta d'una modificació menor del planejament.  
Per això, segons estableix l'article 51.2.b de la LOTUP, i tenint en compte, d'acord amb els criteris de l'annex VIII d'aquesta llei, que la proposta del Pla de mobilitat urbana sostenible de Guardamar del Segura no té incidència significativa negativa en el model territorial del municipi, no és marc de projectes sotmesos a avaluació d'impacte ambiental, afecta sòl urbà, urbanitzable i no urbanitzable (en l'àmbit de camins existents) i havent tingut en compte les consultes realitzades, es pot concloure que el procediment d'avaluació ambiental simplificada és suficient per a determinar que la proposta de Pla de mobilitat urbana sostenible de Guardamar del Segura no presentarà efectes significatius negatius sobre el medi ambient.  
D'acord amb el que s'ha exposat, es resol emetre l'Informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible de Guardamar del Segura, d'acord amb els criteris de l'annex VIII de la LOTUP, per no tindre efectes significatius negatius sobre el medi ambient, per la qual cosa correspon continuar la tramitació del programa segons la seua normativa sectorial, amb el compliment de les determinacions següents:  
1. La redacció definitiva del PMUS ha de concretar els aspectes següents:  
1) Incorporar-hi la metodologia i el càlcul de l'empremta de carboni derivada del model de mobilitat proposat i els indicadors de seguiment de caràcter mediambiental que es consideren adequats, en concret, emissions CO2 equivalent.  
2) Incorporar-hi el procediment per al seguiment de la contaminació acústica derivada del model de mobilitat proposat, així com l'indicador corresponent del nivell sonor extern.  
3) Completar la proposta d'indicadors de seguiment amb els valors inicials i els valors objectius que cal aconseguir.  
2. El PMUS s'haurà de completar amb les determinacions que indica l'Informe del Servei de Mobilitat de 30 de setembre de 2019, i s'haurà de sol·licitar a aquest servei l'informe prèviament a l'aprovació definitiva municipal, així com incorporar-hi, si és el cas, les determinacions que s'indiquen en aquest.  
3. Tal com s'indica en l'Informe del Servei de Planificació, s'hauran de tindre en compte els projectes de servei públic de transport de viatgers per carretera CV-214 Torrevieja-Alacant i CV-215 Baix Segura i, si cal, sol·licitar un informe al Servei de Gestió de Transport de la Direcció General d'Obres Públiques, Transports i Mobilitat Sostenible.  
  
4. El PMUS ha de contindre un capítol relatiu a la infraestructura verda amb els continguts assenyalats en l'informe emés pel Servei d'Infraestructura Verda i Paisatge. En el cas que s'afecte el traçat de la via litoral, regulada en el PATIVEL, serà necessari l'informe d'aquest servei.  
Segons estableix l'article 51.7 de la LOTUP, l'informe ambiental i territorial estratègic perdrà la vigència que té i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a l'aprovació del Pla de mobilitat urbana sostenible de Guardamar del Segura en el termini màxim de quatre anys des de la seua publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista del que s'ha exposat, la Comissió d'Avaluació Ambiental, acorda emetre l'Informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible de Guardamar del Segura perquè considera que no té efectes significatius en el medi ambient, amb el compliment de les determinacions que s'inclouen en l'informe esmentat.  
Notificar als interessats que contra aquesta resolució, com que no és un acte definitiu en via administrativa, no es pot interposar cap recurs; la qual cosa no és un inconvenient perquè puguen utilitzar-se els mitjans de defensa que en el seu dret estimen pertinents.  
Us ho notifique perquè en tingueu coneixement i als efectes oportuns.  
La qual cosa se certifica abans d'aprovar l'acta corresponent i a reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 19 de desembre de 2019.- El secretari de la Comissió d'Avaluació Ambiental: José del Valle Arocas.»  
  
València, 26 d'agost de 2020.- El director general de Medi Natural i d'Avaluació Ambiental: Benjamín Pérez Rocher.